ভারতীয় ক্রিকেটের শেষ কথা এখন বিরাট কোহলি। যত দিন যাচ্ছে, তত বেশি নিজেকে মেলে ধরছেন এই আগ্রাসী ক্রিকেটার। ২২ গজে বিরাট উপস্থিত থাকা মানেই সমর্থকদের স্বস্তি। তাঁর ব্যাট থেকে বড় রান আসা এখন অতি সাধারণ ঘটনা। এছাড়া তিনি তো শুধু নিজের রানটা করেই খেলা ছাড়েন না, দলকে জিতিয়ে কাজ শেষ করেন। ঠিক একজন অধিনায়কের যা যা কর্তব্য, বিরাট সেগুলোই পালন করেন দায়িত্বের সঙ্গে। এমনও শোনা যাচ্ছে, আগামী দিনে মহেন্দ্র সিংহ ধোনির পরিবর্তে দলের দায়িত্বভার সামলানোর জন্য বিরাটই নির্বাচকদের প্রথম পছন্দ।
এ হেন বিরাট কোহলির সঙ্গে নিজের তুলনা করে সম্প্রতি বিতর্কে জড়িয়েছেন পাকিস্তানি ক্রিকেটার শেহজাদ আহমেদ। দীর্ঘ সময় ধরেই তিনি দলের বাইরে। একসময়ে তাঁর চেহারা এবং খেলার ধরনের জন্য তাঁকে কোহলির সঙ্গে তুলনা করা হত। সম্প্রতি এক অনলাইন সংবাদমাধ্যমে তাঁর উদ্দেশে প্রশ্ন ছুড়ে দেওয়া হয়, আপনি পাকিস্তানের প্রতিশ্রুতিমান ক্রিকেটার। অন্যান্যরা যে সুবিধা পেয়েছেন, আপনিও কি তাই পেয়েছেন? প্রশ্নের জবাবে শেহজাদ বলেন,  ‘আপনারা লক্ষ্য করলেই দেখবেন, বিরাট কোহলি, কেন উইলিয়ামস এবং জো রুটের মতো খেলোয়াড়রা যে সমর্থন পেয়েছে, আমি কিন্তু তা পাইনি।’ ]

শেহজাদের এই মন্তব্য সামনে আসতেই বিতর্কের সৃষ্টি হয়েছে ক্রিকেটমহলে। তাঁর এই বক্তব্যের তীব্র নিন্দা করেছেন  পাকিস্তানের সমর্থকরাই। ২০১৬ টি টোয়েন্টি বিশ্বকাপের পর থেকেই পাকিস্তান দলের বাইরে তিনি। তারপর আচমকা এই মন্তব্য করে বসলেন শেহজাদ। তাঁর এই মন্তব্যের প্রেক্ষিতে  পাকিস্তানি এক সমর্থক বিরূপ মনোভাব ব্যক্ত করেছেন স্যোশাল মিডিয়ায়। একটি টুইটে সেই ভক্তটি লেখেন, ‘খেলার টেকনিক নেই, স্ট্রাইকরেট নেই, ডট বলের মাস্টার! আর নিজেকে কোহলি, রুট-এর সঙ্গে তুলনা করছে। নিজের তুলনা করতে ওস্তাদ শেহজাদ।’